Ófrjó laxaseiði vaxa vel í Berufirði og stefnt er að eldi á sjö þúsund tonnum í Stöðvarfirði. Gangi eldið vel gætu opnast miklir möguleikar á auknu eldi víða um land.
Fiskeldi Austfjarða ætlar að rækta sjö þúsund tonn af ófrjóum laxi í Stöðvarfirði. Ófrjó seiði sem fyrirtækið setti í kví í Berufirði í haust éta mikið og stækka vel.
Eitt af því sem helst takmarkar fiskeldi á Íslandi er óttinn við að eldislaxinn sleppi úr kvíum og blandist villtum laxastofnum. Áhættumat HAFRÓ takmarkar hvar eldið má vera og hve mikið. Stöðvarfjörður er nálægt Breiðdalsá og því kemur aðeins til greina að leyfa ófrjóan lax í kvíum í firðinum.
Umhverfisstofnun hefur nú gert tillögu að starfsleyfi fyrir eldi á 7000 tonnum af ófrjóum laxi í Stöðvarfirði og Matvælastofnun gert tillögu að rekstrarleyfi. Fiskeldi Austfjarða setti út ófrjó seiði í eina kví í Berufirði í haust og segir Guðmundur Gíslason, stjórnarformaður fyrirtækisins, að eldið líti vel út og fiskurinn éti vel. Það er Stofnfiskur fram framleiðir hrognin í eldið og gerir þau ófrjó með sérstakri þrýstingsmeðferð.
Guðmundur segir að ræktun á ófrjóum seiðum fyrir Stöðvarfjörð sé þegar hafin á Rifósi og Kópaskeri. Fáist leyfin í tíma sé stefnt að því að setja þau út í vor. Fyrirtækið ætli að opna starfsstöð á Stöðvarfirði og ráða til sín fólk en eldi á 7 þúsund tonnum geti af sér allt að 10 störf.
Bæjarráð Fjarðabyggðar bókaði á síðasta fundi sínum að horfa verði til hljóð- og ljósmengunar vegna sjókvíaeldis í Stöðvarfirði, vegna stærðar fjarðarins og legu þéttbýlis í honum.